Supermarkbestuurder, nog twee vas vir ontvoering en moord | Maroela Media
Supermarkbestuurder, nog twee vas vir ontvoering en moord
'n Supermarkbestuurder en nog twee verdagtes sal Maandag in die Carolina-landdroshof in Mpumalanga verskyn op aanklag van ontvoering, aanranding en moord.
Die drie verdagtes, tussen 30 en 32 jaar oud, is Vrydag in hegtenis geneem in verband met 'n voorval op 14 Augustus.
Volgens brig. Leonard Hlathi, polisiewoordvoerder, het drie mans op die dag in 'n voertuig gery toe hulle op twee mans afgekom en hulle in die voertuig ingedwing het. Die twee mans, 22 en 35 jaar oud, is toe glo na 'n stoorkamer geneem waar hulle met 'n ysterpyp aangerand is omdat hulle glo 'n kollega van die verdagtes beledig het.
'n Saak is by die polisie aanhangig gemaak en die slagoffers, wat ernstige beserings opgedoen het, is na 'n hospitaal geneem vir behandeling.
"Een van die slagoffers het aan die polisie vertel wat gebeur het voordat hy op 1 September aan sy beserings beswyk het."
Die polisie se ondersoek na die voorval het tot die inhegtenisneming van die drie verdagtes gelei. Volgens Hlathi is een van die verdagtes die bestuurder van 'n supermark in Carolina. Die ander verdagtes is glo sy assistent en 'n veiligheidswag.
Moord skyn beslis die gewildste "sport" in SA te wees. Dis die populerste "tydverdryf" ooit en elke dag is daar 'n nuwer en belagliker rede hoekom om daaraan deel te hê.
Kan maar net raai wie hiervoor verantwoordelik is. Makliker om n moord te pleeg as om te leer fiets ry in SA.